Rwanda – Coronavirus: Imvo n'Imvano ku ngaruka Covid-19 yagize ku banyamuziki
Ndabashuhuje nshuti muteze amatwi BBC, uyu ni umwanya w'ikiganiro Imvo n'Imvano, turi ku wa gatandatu, itariki ni ya 28 z'ukwezi kwa 11, umwaka wa 2020. 


Ikiganiro cyacu  uyu munsi  kiribanda ku ngaruka icyorezo cya Coronavirus cyagize ku bahanzi, cyane cyane abanyamuziki.

Hashize amezi  asaga 10  abanyamuziki  benshi  bicaye  nta kazi bafite. Benshi  amaramuko bayacyeshaga ibitaramo bakoraga mu tubari, mu mahoteli, mu bukwe no mu myidagaduro itandukanye. 

Kugeza ubu ibigendanye n'imyidagaduro ihuza  cyangwa igahuriramo abantu benshi  birabujijwe ku mpamvu zo kwirinda iki cyorezo cya Coronavirus. 

Gusa inama y'abaminisitiri yateranye ku wa gatanu yemeje ko imyidagaduro n'ibitaramo ndangamuco "bizagenda bifungurwa buhoro buhoro hubahirizwa amabwiriza yo kwirinda COVID-19". Iyo nama y'abaminisitiri yongeyeho ko amabwiriza arambuye azatangwa n'inzego zibishinzwe. 

Muri iki kiganiro turavugana n'abanyamuziki batandukanye batubwire  ubuzima babayeho n'uburyo bari kugerageza  kwivana mu bibazo.

Umuhanzi Uwitonze Clémentine 'Tonzi' (wambaye ikanzu) yabonye igihembo cy'indirimbo yakunzwe muri Covid-19

Hagati aho ariko, leta y'u Rwanda yatangije ikigega ivuga ko kigomba gufasha abahanzi nka rumwe mu nzego zazahajwe na Covid-19. Icyo kigega cyashyizwemo miliyoni 300 z'amafaranga y'u Rwanda  ashobora kongerwa. 

Bitangazwa ko  ayo mafaranga  azahabwa imishinga 30  y'ubuhanzi izarusha iyindi  ikaba kandi ari imishinga ishobora gutanga umusanzu ufatika  mu guhindura imikorere n'ubuzima bwa benshi mu bahanzi.Turaha ijambo ministeri ifite umuco n'ubuhanzi mu nshingano zayo itubwire uko iby'icyo kigega biteye.

Ikiganiro Imvo n'Imvano  cyo kuri uyu wa gatandatu mwagiteguriwe kandi murakigezwaho na Yves Bucyana.

